ELONGESO 10
Efendelo Liombunga Oityi?
Tunde kohale, Jeova ankho uhanda onombunga mbukale kumwe opo mbupameke oupanga wavo nae, na kese umwe mombunga. (Deuteronômio 6:6, 7) Moluotyo, Onombangi mba Jeova vaholovona onthiki imwe mosimano opo vafende kumwe, okukala pomphangu yahiliya nokutomphola ovipuka viopaspilitu vielikuata nomasuka avo. Alo umwe tyina ukala awike, omuvo oo omphitilo yakolela yokukala na Huku opo ulinge elilongeso lio Mbimbiliya, etyi waholovona.
Efendelo liombunga omuvo wokufuena ku Jeova. “Fuenei ku Huku, nae opo afuene kuonwe.” (Tiago 4:8) Tunoñgonoka vali nawa Jeova tyina tulilongesa Mondaka yae, Ombimbiliya, konthele yovituwa viae, netyi alinga. Onkhalelo imwe yapepuka yokuhimbika efendelo liombunga, okutangela peulu Ombimbiliya kumwe, hamwe okulandula ehinangeleso momukanda Omuenyo Wetu Woukristau Novilinga Vietu. Kese umwe mombunga upondola okupewa onthele matange iya aveho avapopi etyi vanoñgonoka mo Vihonekwa.
Omuvo ukuatesako ombunga okukala vali noupanga wapama. Ovalume novakai vavo, na vana vena ovana, vapameka oupanga wavo kese umwe na mukuavo tyina valinga elilongeso Liombimbiliya mombunga. Olio lina okukala omuvo wehambu, nombembwa iya kese umwe mombunga una okukevela onthiki oyo nehambu. Tyitalela komanima ovana, ovohe vapondola okuholovona ononthele mambuvekuatesako, hamwe okuundapesa ononthele mbo Mutala Womulavi no Despertai! Ine ononthele mbukahi mo site jw.org. Mupondola okupopia ovitateka ovana vavasa kosikola, no ñgeni vapondola okuvitetulula. Tupu mupondola okutala o JW Broadcasting (mo tv.jw.org) iya konyima amutomphola etyi muelilongesa. Ine mulilongesa oviimbo mavikaimbwa momaliongiyo, nokulia nombunga tyina muamana.
Omuvo oo mukala kumwe kese simano pala okufenda kumwe Jeova, maukuatesako ombunga aiho okulilongesa nehambu Ondaka ya Huku iya Huku mayambe ononkhono mbenyi.—Salmo 1:1-3.
Omokonda yatyi tuholovonena omuvo opo tulilongese efendelo liombunga?
Oityi ovohe vapondola okulinga opo omuvo oo uhambukiswe ombunga aiho?
cjk_Latn umb_Latn cjk_Latn umb_Latn umb_Latn cjk_Latn umb_Latn umb_Latn